Na temelju članka 123., točka 3 Ustava Republike Srbije, a u vezi s člankom 119. Zakona o nacionalnim savjetima nacionalnih manjina („Službeni glasnik RS“, br. 72/09, 20/14 – US i 55/14), Vlada donosi

**UREDBU**

**O POSTUPKU RASPODJELE SREDSTAVA IZ PRORAČUNSKOGA FONDA ZA NACIONALNE MANJINE**

Članak 1.

Ovom Uredbom bliže se uređuju kriteriji, uvjeti, način i postupak raspodjele sredstava za programe i projekte iz oblasti kulture, obrazovanja, informiranja i službene uporabe jezika i pisama nacionalnih manjina iz Proračunskoga fonda za nacionalne manjine (u daljnjem tekstu: Fond), koja se vode na posebnom proračunskom razdjelu Ministarstva državne uprave i lokalne samouprave (u daljnjem tekstu: Ministarstvo).

Fond iz stavka 1. ovoga članka se može financirati i iz donacija.

Članak 2.

Sredstva iz Fonda se dodjeljuju za programe i projekte iz oblasti kulture, obrazovanja, informiranja i službene uporabe jezika i pisama nacionalnih manjina, po Programu koji donosi ministar, na početku kalendarske godine za godinu u kojoj se sredstva iz članka 1. ove Uredbe dodjeljuju, na prijedlog Savjeta za nacionalne manjine.

Prijedlog Savjeta za nacionalne manjine iz stavka 1. ovog članka sadrži prioritetnu oblast u kojoj se programi i projekti realiziraju, ciljeve koji se postižu, visinu sredstava i razdoblje za koje se ona dodjeljuju.

Ministarstvo je odgovorno za provedbu Programa iz stavka 1. ovoga članka.

Članak 3.

Sredstva iz članka 1. ove Uredbe dodjeljuju se javnim natječajem (u daljnjem tekstu: natječaj) koji raspisuje Ministarstvo i oglašava na zvaničnoj internet stranici Ministarstva, Ureda za ljudska i manjinska prava, Ureda za suradnju sa civilnim društvom i Portalu e-Uprave.

Oglas za natječaj sadrži: ciljeve programa i projekata, oblast za koju se raspisuje (kultura, obrazovanje, informiranje i službena uporaba jezika i pisama nacionalnih manjina); visinu sredstava koja se dodjeljuju; rok za dostavu prijava na natječaj; bliža mjerila i dopunske kriterije, kao i druge podatke od značaja za provedbu natječaja.

Povjerenstvo utvrđuje specifične ciljeve programa i projekata za koje se objavljuje natječaj, kao i bliža mjerila i dopunske kriterije iz stavka 2. ovog članka za izbor programa i projekata koji su specifični za određenu oblast, uz prethodne konzultacije sa nacionalnim savjetima nacionalnih manjina.

Članak 4.

Pravo sudjelovanja na natječaju imaju ustanove, udruge, zaklade, poduzeća i druge organizacije čiji su osnivači nacionalni savjeti nacionalnih manjina i organizacije civilnoga društva upisane u odgovarajući registar, a čiji se ciljevi prema statutarnim odredbama ostvaruju u oblasti zaštite i unaprijeđenja prava i položaja pripadnika nacionalnih manjina, koje imaju sjedište na području Republike Srbije, kao i zaklade i konferencije sveučilišta, odnosno akademija strukovnih studija (u daljnjem tekstu: sudionik natječaja).

Članak 5.

Postupak dodjele sredstava iz članka 1. ove Uredbe provodi natječajno povjerenstvo (u daljem tekstu: Povjerenstvo).

U Povjerenstvo se obvezno imenuje određeni broj članova – predstavnika ministarstva u čijem djelokrugu su programi i projekti koje Povjerenstvo razmatra na osnovu natječaja, kao i predstavnika Ministarstva državne uprave i lokalne samouprave i Ureda za ljudska i manjinska prava.

Rukovoditelj organa u čijem djelokrugu je oblast za koje se natječaj raspisuje za člana Povjerenstva može predložiti i predstavnika stručne javnosti.

Ministar za državnu upravu i lokalnu samoupravu (u daljnjem tekstu: ministar) donosi uputu kojom se bliže određuje način utvrđivanja sastava i broj članova Povjerenstva, kao i druga pitanja od značaja za rad Povjerenstva.

Povjerenstvo rješenjem osniva ministar sukladno prioritetnoj oblasti financiranja, utvrđenoj Programom iz članka 2. ove Uredbe.

Povjerenstvo donosi poslovnik o radu.

Administrativno-tehničku potporu Povjerenstvu pružaju Ministarstvo i Ured za ljudska i manjinska prava.

Članak 6.

Prijava na natječaj se dostavlja Ministarstvu u roku od najkraće 30 dana od dana objave natječaja, na obrascu prijave koji predstavlja sastavni dio natječajne dokumentacije.

Obrazac prijave sadrži: opće podatke o podnositelju prijedloga programa i projekta; podatke o zastupniku podnositelja programa i projekta; podatke o kapacitetu za upravljanje i provedbu programa i projekta, uključujući i dokazane rezultate u prošlosti; opis programa i projekta; podatke o potrebnim financijskim sredstvima za provedbu predloženog programa i projekta i opisni i tabelarni pregled proračuna programa i projekta, kao i druge relevantne podatke radi osiguranja da će postavljeni ciljevi biti ostvareni.

Članak 7.

Izbor programa i projekata koje će se financirati sredstvima Fonda se obavlja primjenom sljedećih kriterija: koliko opisani program i projekt odgovara ostvarivanju ciljeva programa i projekta postavljenih u natječajnom postupku, duljina trajanja, mogućnost daljnjeg razvitka i održivost programa i projekta, mjera do koje se doseže do ciljnih grupa kojoj su programi i projekti namijenjeni; mjera u kojoj kapacitet organizacije odgovara ostvarivanju ciljeva, kao i opravdanost proračuna programa i projekta.

Članak 8.

Povjerenstvo razmatra natječajne prijave koje su pravodobno podnijete i priloženu dokumentaciju; utvrđuje ispunjenost formalnih uvjeta predviđenih natječajem i utvrđuje Listu ocjenjivanja i rangiranja prijavljenih programa i projekata.

Povjerenstvo neće uzeti u razmatranje zakašnjele i nepravilno popunjene prijave; prijave sa nepotpunom dokumentacijom; prijave koje nisu podnijete na odgovarajućem obrascu i prijave koje sadrže druge nedostatke zbog kojih nije mogućno utvrditi stvarnu sadržinu prijave ili prijave koje nije mogućno ocjenjivati prema zadatim kriterijima; prijave podnositelja koji nemaju pravo sudjelovanja na natječaju; prijave koje nisu podnijete od strane ovlaštenih osoba i prijave koje sadrže projekte i programe koji nisu sukladni sa namjenom sredstava utvrđenih ovom Uredbom.

Članak 9.

Povjerenstvo utvrđuje Listu ocjenjivanja i rangiranja prijavljenih programa i projekata, u roku koji ne može biti dulji od 60 dana od dana isteka roka za slanje prijava.

Lista iz stavka 1. ovog članka se objavljuje na zvaničnoj internet stranici Ministarstva, Ureda za ljudska i manjinska prava, Ureda za suradnju sa civilnim društvom i Portalu e-Uprave.

Sudionici natječaja imaju pravo uvida u pristigle prijave i priloženu dokumentaciju, kao i pravo prigovora u roku od tri dana od dana objavljivanja Liste iz stavka 1. ovog članka.

Odluku o prigovoru Povjerenstvo donosi u roku od 15 dana od dana njegovog primitka.

Odluku o raspodjeli sredstava iz Fonda donosi ministar, na osnovu Liste iz stavka 1. ovog članka, u roku od 30 dana od dana utvrđivanja Liste.

Članak 10.

Sredstva koja se, sukladno ovoj Uredbi, odobre za provedbu programa i projekta su namjenska sredstva i mogu se koristiti isključivo za provedbu konkretnog programa i projekta i sukladno sa ugovorom koji se sklapa između Ministarstva i korisnika sredstava.

Ugovorom se uređuju međusobna prava, obveze i odgovornosti ugovornih strana.

Članak 11.

Korisnik sredstava je dužan podnositi Ministarstvu opisno i financijsko izvješće o provedbi programa i projekta sa dokazom o namjenski utrošenim sredstvima (u daljnjem tekstu: izvješće).

Izvješće se dostavlja tromjesečno, kao i nakon provedbe programa i projekta.

Korisnik sredstava je dužan u sprovedenom programu i projektu na odgovarajući način navesti da je u financiranju ili sufinanciranju sudjelovalo Ministarstvo.

Članak 12.

Ministarstvo prati način utroška sredstava, kao i provedbu ciljeva radi čijeg ostvarivanja su sredstva dodjeljena na temelju izvješća iz članka 11. ove Uredbe.

Radi praćenja provedbe ciljeva iz stavka 1. ovog članka Ministarstvo obvezno pribavlja mišljenje ministarstava u čijem djelokrugu je oblast programa ili projekta za koji se izvješće dostavlja.

Korisnik sredstava je dužan u svakom trenutku omogućiti Ministarstvu kontrolu provedbe programa i projekta i uvid u svu potrebitu dokumentaciju. Ministarstvo, radi pribavljanja mišljenja, po potrebi osigurava uvid u dokumentaciju i nadležnom ministarstvu.

Ukoliko korisnik sredstava onemogući kontrolu provedbe programa i projekta ili se prilikom kontrole utvrdi nenamjensko trošenje sredstava, Ministarstvo će raskinuti ugovor, a korisnik sredstava je dužan isplaćena sredstva vratiti uz pripadajuću zateznu kamatu.

Članak 13.

Korisnik sredstava za kojeg se utvrdi da je nenamjenski trošio sredstva gubi pravo sudjelovanja na narednim natječajima za dodjelu sredstava Fonda.

Članak 14.

Ova Uredba stupa na snagu osmoga dana od dana objave u „Službenom glasniku Republike Srbije”.

**VLADA**

|  |  |
| --- | --- |
| 05 Broj:  U Beogradu, 2016. godine | PREDSJEDNIK |